做半段

做半段（Có̤ buáng-dâung）是福州着七月半辰候其蜀種風俗。

做半段是由舊底其郊社發展來其，做其時間差不多都敆每蜀年其七月半以後。茲辰候做塍其儂比較閑，農村大部分都會慶祝蜀下，拜蜀拜土地公共祖宗。敆福州話裡勢，“buáng dâung”（半丈）也有“蜀丈其蜀半”其意思；復加𡅏半丈是五尺（ngô chióh），共“有啜”（ô chiók）其讀音嘢像，故此也有“有酒食”其意思。福州各地做半段其時間都𣍐蜀樣，譬如講鼓嶺是着七月初七，倉山區其義序着八月初四，城門着八月初八，淮安是着九月十五。

每蜀厝敆做半段之前都會請儂客來，村共村之間也會互相請去食酒。按一般其程序，早頭先供，下晝排酒請客，放炮仗，燒錢紙、紙衣。一般來講做半段都嘢鬧熱，有其辰候固會請儂來唱閩劇、講評話、或者表演伬唱。
俗語
海賊做半段：比喻假慈悲。

分類:十邑文化